România nu va fi mai transparentă în ceea ce privește ajutorul militar pentru Ucraina, a declarat președintele Klaus Iohannis, joi, înainte de reuniunea Consiliului European.
Președintele României a precizat că, la reuniunea Consiliului European, va "insista pe urgența sprijinului militar" pentru Ucraina.
"În ceea ce privește reuniunea Consiliului European, care începe peste câteva minute, avem o agendă foarte densă, cu subiecte extrem de importante și de data aceasta – aș menționa doar câteva din subiectele care sunt pe agendă astăzi. Cel mai important, de departe, este iarăși Ucraina. Eu voi insista pe urgența sprijinului militar și pe necesitatea de a îndeplini angajamentele pe care ni le-am asumat tot aici, la Consiliu", a declarat Klaus Iohannis.
"România va continua să acorde asistență pe toate dimensiunile, îndeosebi pe palier umanitar, militar și în ceea ce privește tranzitul cerealelor ucrainene, sau, în sens mai larg, al produselor agricole", a adăugat șeful statului.
Întrebat dacă poate da mai multe detalii despre antrenarea militarilor ucraineni și dacă va fi România mai transparentă în ceea ce privește sprijinul militar direct către Ucraina, președintele Klaus Iohannis a explicat: "Nu, România nu va fi mai transparentă – și pentru asta nici nu o să vă dau detalii, cine și pe cine va antrena, dar pot să vă dau un exemplu de proiect de acest tip, care mie îmi place foarte mult. Este vorba de a antrena piloți ucraineni pe aeronave F-16, lucru care se va desfășura într-o bază din România".
"În rest, repet doar, nu mi se pare pur și simplu util să facem publice detalii despre ajutorul militar sau despre unde facem antrenamente pentru militarii ucraineni. Suntem lângă front, nu are rost să dăm date via media celor care agresează Ucraina, aceasta este explicația, dar sigur că toate aceste măsuri sunt agreate de forurile competente și ele sunt gestionate cu foarte mare responsabilitate la noi", a adăugat Președintele României.